#

# Predstavitev Evropske unije

Evropska unija (EU) ni zveza, kot so Združene države. Prav tako tudi ni samo organizacija za sodelovanje med vladami, kot so Združeni narodi. Pravzaprav je edinstvena. Države, ki sestavljajo EU (njene "države članice"), združujejo svojo suverenost, da pridobijo moč in svetovni vpliv, ki ju samostojno ne bi mogla imeti nobena od njih.

Združevanje suverenosti v praksi pomeni, da države članice del svojih pooblastil pri odločanju delegirajo skupnim evropskim institucijam, ki so jih ustanovile, tako da se o posebnih zadevah skupnega interesa lahko demokratično odloča na evropski ravni.

**Evropska unija (EU) je družina demokratičnih evropskih držav, ki si skupaj prizadevajo za mir in blaginjo. EU ni država, ki bi nadomestila obstoječe države, in je več kot katera kolimednarodna organizacija. EU je v resnici edinstvena. Njene države članice so ustanovile skupne institucije, na katere so prenesle del svoje suverenosti, tako da se odločitve o nekaterih vprašanjih skupnega interesa sprejemajo demokratično na evropski ravni.**

**Zametki Evropske unije segajo v čas druge svetovne vojne. Zamisel o EU se je prebivalcem Evrope porodila zato, da se takšno ubijanje in uničevanje ne bi več ponovilo. Na začetku je sodelovalo šest držav predvsem na področju trgovine in gospodarstva. EU, ki danes vključuje 25 držav in 450 milijonov ljudi, pa se ukvarja z mnogimi zadevami, ki neposredno vplivajo na naše vsakdanje življenje.**

**Evropa je celina z različnimi tradicijami in jeziki, vendar tudi s skupnimi vrednotami, kot so demokracija, svoboda in socialna pravičnost. EU te vrednote brani, razvija sodelovanje in spodbuja enotnost med evropskimi narodi. Obenem ohranja njihovo raznolikost in zagotavlja, da državljani čimbolj sodelujejo pri sprejemanju odločitev.**

**V čedalje bolj soodvisnem svetu 21. stoletja je bolj kot kdaj koli potrebno sodelovanje vseh državljanov Evrope z drugimi narodi v duhu zanimanja, odprtosti in solidarnosti.**

## Evropska valuta

**Enotna valuta evro (€) je najbrž najbolj otipljiv dosežek EU. Uporabljajo ga v 12 državah, kar predstavlja dve tretjini prebivalstva EU. Ta delež se bo povečal, ko bodo evro prevzele nove države članice, potem ko bodo njihova gospodarstva na to pripravljena.
V državah, ki bodo uvedle evro, bomo lahko uporabljali vse bankovce in kovance. Bankovci so povsod enaki, medtem ko imajo kovanci na eni strani enoten vzorec, na drugi pa odtis simbolov, značilnih za posamezno državo članico.**

**Države EU, ki uporabljajo evro: Belgija, Nemčija, Grčija, Španija, Francija, Irska, Italija, Luksemburg, Nizozemska, Avstrija, Portugalska and Finska.
Države EU, ki ne uporabljajo evra: Češka, Danska, Estonija, Ciper, Latvija, Litva, Madžarska, Malta, Poljska, Slovenija, Slovaška, Švedska and Združeno kraljestvo**.

#### Zgodovina in razvoj Evropske unije

**Francoski zunanji minister Robert Schuman je 9. maja 1950 s svojim znamenitim govorom, t.i. Schumanovo deklaracijo, ustvaril prvo konkretno podlago za postopno gospodarsko in politično združitev evropskih držav. Za Schumana je bila ta združitev nujna za ohranitev trajnega miru v Evropi, poziv k integraciji pa ni bil namenjen le velikima nasprotnicama iz 2. svetovne vojne Franciji in Nemčiji, ampak vsem evropskim državam. Danes v Evropski uniji 9. maja praznujemo dan Evrope.**

**Pogodbo o ustanovitvi Evropske skupnosti za premog in jeklo ali Pariško pogodbo so leta 1951 podpisale Francija, Nemčija, Italija ter države Beneluksa Belgija, Nizozemska in Luksemburg. Leta 1957 so te države z Rimskima pogodbama ustanovile še Evropsko gospodarsko skupnost (EGS) in Evropsko skupnost za jedrsko energijo (EURATOM). V preambuli Pogodbe o ustanovitvi EGS so države poudarile svojo "trdno odločenost, da bodo ustvarjale pogoje, ki bodo prispevali k vedno močnejši povezanosti evropskih ljudstev".**

**Leta 1986 je bil sprejet Enotni evropski akt, ki je pričel veljati leto kasneje. Države članice so se z njim zavezale k cilju vzpostavitve enotnega trga, to je prostora brez notranjih meja, v katerem je zagotovljen prost pretok blaga, oseb, kapitala in storitev.**

**Naslednjo prelomnico predstavlja 7. februar 1992, ko je bila podpisana Pogodba o Evropski uniji ali Maastrichtska pogodba, ki velja od novembra 1993. Z njo so države članice kot naslednji korak v razvoju evropskega povezovanja svoje sodelovanje razširile tudi na področje skupne zunanje in varnostne politike ter na področje pravosodja in notranjih zadev. V Pogodbo o Evropski uniji so države članice nepreklicno zapisale svojo zavezo k uvedbi enotne evropske valute in časovni termin za njeno uvedbo. Maastrichtska pogodba je uredila tudi državljanstvo Evropske unije, ki dopolnjuje nacionalno državljanstvo.**

**Amsterdamska pogodba, ki je bila podpisana leta 1997 in velja od maja 1999, je podrobneje uredila carinsko poslovanje ter ukrepe za spodbujanje gospodarskega razvoja in tudi socialne zaščite. Amsterdamska pogodba pa ni zadovoljivo rešila vprašanj v zvezi s širitvijo Unije. To področje, ki je povezano predvsem z reformo institucij Evropske unije, je bilo urejeno s podpisom Pogodbe iz Nice februarja 2001, ki velja od februarja 2003.**

**In katere države so članice Evropske unije? Današnjo petindvajseterico poleg šestih ustanovnih članic iz leta 1951 od leta 1973 predstavljajo še Velika Britanija, Irska in Danska, od leta 1981 Grčija, od leta 1986 Španija in Portugalska in od leta 1995 Švedska, Finska in Avstrija. 1. maja 2004 je Evropska unija doživela svojo največjo širitev doslej, saj se ji je priključilo deset novih držav in sicer Češka, Ciper, Estonija, Latvija, Litva, Madžarska, Malta, Poljska, Slovenija in Slovaška.**

#### Evropska ustava

**Pogodba o ustavi za Evropo, ki je bila sprejeta 18. junija 2004 je bila uradno podpisana 29. oktobra 2004 v Rimu, ki je bil za prizorišče podpisa evropske ustavne pogodbe izbran simbolno - tam je bila namreč leta 1957 podpisana temeljna pogodba EU.**

**Ustavna pogodba predstavlja prvi dokument v zgodovini EU, v katerem so združene vse bistvene značilnosti EU in dosedanjih pogodb. Gre za enoten pravni okvir, ki bo pomembno vplival na pravni sistem v članicah unije. Ustava prinaša nekoliko drugačno institucionalno strukturo, vključuje Listino o temeljnih pravicah EU, poenostavlja in zmanjšuje število pravnih aktov, mnogo jasneje kot doslej razmejuje pristojnosti EU, držav članic in deljene pristojnosti ter povečuje vlogo Evropskega parlamenta.**

**Zdaj sledi njena ratifikacija v vseh državah članicah EU, ki jo bodo zaenkrat v večini primerov opravili nacionalni parlamenti. Kot je videti, bo Slovenija po Litvi in Madžarski tretja med petindvajseterico, ki bo potrdila posodobljen pravno-institucionalni okvir povezave. Deset držav članic pa je že napovedalo referendum za njeno sprejetje.**

**Članice**

**EU že od svoje ustanovitve pred skoraj 50 leti v stalnih valovih privablja nove države članice, pridruževanje pa je doseglo vrhunec maja 2004 z zgodovinsko in uspešno širitvijo s 15 na 25 članic.

Uniji se lahko pridruži vsaka evropska država, ki ima stabilno demokracijo in zagotavlja pravno državo, varstvo človekovih pravic ter zaščito manjšin. Poleg tega mora v njej delovati tržno gospodarstvo, javna uprava pa mora biti zmožna prevzeti in izvajati zakonodajo EU.

Bolgarija in Romunija se bosta verjetno pridružili leta 2007. Pristopna pogajanja s Turčijo in Hrvaško naj bi se začela leta 2005.

Od dne, ko država vloži vlogo za pridružitev, do dejanskega vstopa v EU lahko preteče tudi do 10 let. Ko je sklenjena pogodba o pristopu, jo morajo ratificiti Evropski parlament in nacionalni parlamenti držav kandidatk ter vseh držav članic EU.**

**Članice EU in leto njihovega pristopa.

1952 Belgija, Francija, Italija, Luksemburg, Nemčija, Nizozemska

1973 Danska, Irska, Združeno kraljestvo

1981 Grčija

1986 Portugalska, Španija

1995 Avstrija, Finska, Švedska

2004 Ciper, Češka, Estonija, Latvija, Litva, Madžarska, Malta, Poljska, Slovaška, Slovenija**

|  |
| --- |
| **članice EU** |
| [Avstrija](http://www.ius-software.si/eu/clanice.asp#avstrija) |  |
| [Belgija](http://www.ius-software.si/eu/clanice.asp#belgija) |  |
| [Ciper](http://www.ius-software.si/eu/clanice.asp#ciper) |  |
| [Češka](http://www.ius-software.si/eu/clanice.asp#ceska) |  |
| [Danska](http://www.ius-software.si/eu/clanice.asp#danska)  |  |
| [Estonija](http://www.ius-software.si/eu/clanice.asp#estonija) |  |
| [Finska](http://www.ius-software.si/eu/clanice.asp#finska) |  |
| [Francija](http://www.ius-software.si/eu/clanice.asp#francija) |  |
| [Grčija](http://www.ius-software.si/eu/clanice.asp#grcija) |  |
| [Irska](http://www.ius-software.si/eu/clanice.asp#irska) |  |
| [Italija](http://www.ius-software.si/eu/clanice.asp#italija) |  |
| [Latvija](http://www.ius-software.si/eu/clanice.asp#latvija) |  |
| [Litva](http://www.ius-software.si/eu/clanice.asp#litva) |  |
| [Luksemburg](http://www.ius-software.si/eu/clanice.asp#luksemburg) |  |
| [Madžarska](http://www.ius-software.si/eu/clanice.asp#madzarska) |  |
| [Malta](http://www.ius-software.si/eu/clanice.asp#malta) |  |
| [Nemčija](http://www.ius-software.si/eu/clanice.asp#nemcija) |  |
| [Nizozemska](http://www.ius-software.si/eu/clanice.asp#nizozemska) |  |
| [Poljska](http://www.ius-software.si/eu/clanice.asp#poljska) |  |
| [Portugalska](http://www.ius-software.si/eu/clanice.asp#portugal) |  |
| [Slovaška](http://www.ius-software.si/eu/clanice.asp#slovaska) |  |
| [Slovenija](http://www.ius-software.si/eu/clanice.asp#slovenija) |  |
| [Španija](http://www.ius-software.si/eu/clanice.asp#spanija) |  |
| [Švedska](http://www.ius-software.si/eu/clanice.asp#svedska) |  |
| [Združeno kraljestvo](http://www.ius-software.si/eu/clanice.asp#anglija) |  |

|  |  |
| --- | --- |
| **AVSTRIJA** |  |

leto vstopa v EU: **1995**
državna ureditev: **republika**
glavno mesto: **Dunaj**
velikost: **83 858 km2**
število prebivalcev: **8,1 mio**
bruto družbeni produkt na prebivalca: **23.580 EUR**
valuta: **evro**



|  |  |
| --- | --- |
| **BELGIJA** |  |

leto vstopa v EU: **ustanovna članica - 1951**
državna ureditev: **ustavna monarhija**
glavno mesto: **Bruselj**
velikost: **30 158 km2**
število prebivalcev: **10,2 mio**
bruto družbeni produkt na prebivalca: **23.440 EUR**
valuta: **evro**



|  |  |
| --- | --- |
| **CIPER** |  |

leto vstopa v EU: **2004**
državna ureditev: **republika**
glavno mesto: **Nikozija**
velikost: **9 250 km2**
število prebivalcev: **749.000**
bruto družbeni produkt na prebivalca: **17.100 EUR**
valuta: **ciprski funt**



|  |  |
| --- | --- |
| **ČEŠKA** |  |

leto vstopa v EU: **2004**
državna ureditev: **republika**
glavno mesto: **Praga**
velikost: **78 703 km2**
število prebivalcev: **10,3 mio**
bruto družbeni produkt na prebivalca: **12.500 EUR**
valuta: **češka krona**



|  |  |
| --- | --- |
| **DANSKA** |  |

leto vstopa v EU: **1973**
državna ureditev: **ustavna monarhija**
glavno mesto: **Kopenhagen**
velikost: **43,094 km2**
število prebivalcev: **5,3 mio**
bruto družbeni produkt na prebivalca: **22.710 EUR**
valuta: **danska krona**



|  |  |
| --- | --- |
| **ESTONIJA** |  |

leto vstopa v EU: **2004**
državna ureditev: **republika**
glavno mesto: **Talin**
velikost: **45 226 km2**
število prebivalcev: **1,4 mio**
bruto družbeni produkt na prebivalca: **7.700 EUR**
valuta: **kron**



|  |  |
| --- | --- |
| **FINSKA** |  |

leto vstopa v EU: **1995**
državna ureditev: **republika**
glavno mesto: **Helsinki**
velikost: **338 000 km2**
število prebivalcev: **5,1 mio**
bruto družbeni produkt na prebivalca: **21.160 EUR**
valuta: **evro**



|  |  |
| --- | --- |
| **FRANCIJA** |  |

leto vstopa v EU: **ustanovna članica - 1951**
državna ureditev: **republika**
glavno mesto: **Pariz**
velikost: **550 000 km2**
število prebivalcev: **60,4 mio**
bruto družbeni produkt na prebivalca: **20.780 EUR**
valuta: **evro**



|  |  |
| --- | --- |
| **GRČIJA** |  |

leto vstopa v EU: **1981**
državna ureditev: **republika**
glavno mesto: **Atene**
velikost: **131 957 km2**
število prebivalcev: **10,5 mio**
bruto družbeni produkt na prebivalca: **14.200 EUR**
valuta: **evro**



|  |  |
| --- | --- |
| **IRSKA** |  |

leto vstopa v EU: **1973**
državna ureditev: **republika**
glavno mesto: **Dublin**
velikost: **70 000 km2**
število prebivalcev: **3,7 mio**
bruto družbeni produkt na prebivalca: **23.630 EUR**
valuta: **evro**



|  |  |
| --- | --- |
| **ITALIJA** |  |

leto vstopa v EU: **ustanovna članica - 1951**
državna ureditev: **republika**
glavno mesto: **Rim**
velikost: **301 263 km2**
število prebivalcev: **57,6 mio**
bruto družbeni produkt na prebivalca: **21.160 EUR**
valuta: **evro**



|  |  |
| --- | --- |
| **LATVIJA** |  |

leto vstopa v EU: **2004**
državna ureditev: **republika**
glavno mesto: **Riga**
velikost: **64 610 km2**
število prebivalcev: **2,4 mio**
bruto družbeni produkt na prebivalca: **5.800 EUR**
valuta: **lats**



|  |  |
| --- | --- |
| **LITVA** |  |

leto vstopa v EU: **2004**
državna ureditev: **republika**
glavno mesto: **Vilna**
velikost: **65 301 km2**
število prebivalcev: **3,7 mio**
bruto družbeni produkt na prebivalca: **6.200 EUR**
valuta: **litas**



|  |  |
| --- | --- |
| **LUKSEMBURG** |  |

leto vstopa v EU: **ustanovna članica - 1951**
državna ureditev: **ustavna monarhija**
glavno mesto: **Luksemburg**
velikost: **2 586 km2**
število prebivalcev: **429 200**
bruto družbeni produkt na prebivalca: **38.840 EUR**
valuta: **evro**



|  |  |
| --- | --- |
| **MADŽARSKA** |  |

leto vstopa v EU: **2004**
državna ureditev: **republika**
glavno mesto: **Budimpešta**
velikost: **93 030 km2**
število prebivalcev: **10.0 mio**
bruto družbeni produkt na prebivalca: **10.700 EUR**
valuta: **forint**



|  |  |
| --- | --- |
| **MALTA** |  |

leto vstopa v EU: **2004**
državna ureditev: **republika**
glavno mesto: **La Valletta**
velikost: **316 km2**
število prebivalcev: **382 500**
bruto družbeni produkt na prebivalca: **12.500 EUR**
valuta: **malteška lira**



|  |  |
| --- | --- |
| **NEMČIJA** |  |

leto vstopa v EU: **ustanovna članica - 1951**
državna ureditev: **republika**
glavno mesto: **Berlin**
velikost: **356 854 km2**
število prebivalcev: **82 mio**
bruto družbeni produkt na prebivalca: **22.710 EUR**
valuta: **evro**



|  |  |
| --- | --- |
| **NIZOZEMSKA** |  |

leto vstopa v EU: **ustanovna članica - 1951**
državna ureditev: **ustavna monarhija**
glavno mesto: **Amsterdam**
velikost: **41 864 km2**
število prebivalcev: **15.8 mio**
bruto družbeni produkt na prebivalca: **23.830 EUR**
valuta: **evro**



|  |  |
| --- | --- |
| **POLJSKA** |  |

leto vstopa v EU: **2004**
državna ureditev: **republika**
glavno mesto: **Varšava**
velikost: **312 683 km2**
število prebivalcev: **38.6 mio**
bruto družbeni produkt na prebivalca: **7.800 EUR**
valuta: **zlot**



|  |  |
| --- | --- |
| **PORTUGALSKA** |  |

leto vstopa v EU: **1986**
državna ureditev: **republika**
glavno mesto: **Lizbona**
velikost: **92 072 km2**
število prebivalcev: **10,8 mio**
bruto družbeni produkt na prebivalca: **15.940 EUR**
valuta: **evro**



|  |  |
| --- | --- |
| **SLOVAŠKA** |  |

leto vstopa v EU: **2004**
državna ureditev: **republika**
glavno mesto: **Bratislava**
velikost: **49 035 km2**
število prebivalcev: **5.4 mio**
bruto družbeni produkt na prebivalca: **10.300 EUR**
valuta: **krona**



|  |  |
| --- | --- |
| **SLOVENIJA** |  |

leto vstopa v EU: **2004**
državna ureditev: **republika**
glavno mesto: **Ljubljana**
velikost: **20 256 km2**
število prebivalcev: **2 mio**
bruto družbeni produkt na prebivalca: **15.100 EUR**
valuta: **tolar**



|  |  |
| --- | --- |
| **ŠPANIJA** |  |

leto vstopa v EU: **1986**
državna ureditev: **ustavna monarhija**
glavno mesto: **Madrid**
velikost: **504 782 km2**
število prebivalcev: **39,4 mio**
bruto družbeni produkt na prebivalca: **13.220 EUR**
valuta: **evro**



|  |  |
| --- | --- |
| **ŠVEDSKA** |  |

leto vstopa v EU: **1995**
državna ureditev: **ustavna monarhija**
glavno mesto: **Stockholm**
velikost: **450 000 km2**
število prebivalcev: **8,9 mio**
bruto družbeni produkt na prebivalca: **21.600 EUR**
valuta: **švedska krona**



|  |  |
| --- | --- |
| **ZDRUŽENO KRALJESTVO** |  |

leto vstopa v EU: **1973**
državna ureditev: **ustavna monarhija**
glavno mesto: **London**
velikost: **242 500 km2**
število prebivalcev: **58.6 mio**
bruto družbeni produkt na prebivalca: **20.570 EUR**
valuta: **angleški funt**


##### Potovanje brez potnega lista

**Skoraj povsod po EU lahko potujete brez potnega lista, ne da bi vas na meji ustavili in pregledali.**

**V državah z ugodnejšimi cenami lahko kupujete blago za lastno uporabo, ne da bi morali za to plačati carino. Enotna valuta evro, ki jo uporabljajo v 12 državah, omogoča kupcem neposredno primerjavo cen. Proizvajalci in prodajalci so morali zato znižati nekatere neupravičeno visoke cene. Potovanja iz države v državo evro območja so se pocenila, saj zaradi enotne valute denarja ni treba menjavati in zato plačevati provizije.

Konkurenca na enotnem trgu brez meja EU je zvišala kakovost in znižala cene. Pocenili so se telefonski pogovori, dostop do interneta in potovanja z letalom. Gospodinjstva imajo vedno večje možnosti izbire najugodnejšega ponudnika pri dobavi elektrike in plina.**

**Študij in delo**

 **Državljani EU lahko živijo, delajo, študirajo in uživajo pokoj v kateri koli državi EU. Postopoma bodo te pravice veljale tudi za državljane 10 držav, ki so se EU pridružile leta 2004.**

**Predsedniki držav in vlad Evropske unije so si zastavili cilj, narediti EU najbolj dinamično družbo na svetu, ki bo temeljila na znanju, konkurenčnem gospodarstvu in kvalificirani delovni sili.

Zato si EU prizadeva, da bi bil v šolah, doma in na delovnih mestih ljudem dostopen internet s hitrim prenosom podatkov. Od podjetij in vlad zahteva večjo uporabo interneta, kar bo državljanom omogočilo kakovostnejše storitve. Drugo prednost pa mora imeti usposabljanje zaposlenih na področju informacijske tehnologije in skrb za vseživljensko učenje ljudi.

Tretjina letnega proračuna v višini 100 milijard evrov je namenjena spodbujanju gospodarstva in ustvarjanju novih delovnih mest v manj razvitih regijah ter usposabljanju nezaposlenih ali premalo izobraženih. Primer za to so nekatera območja Irske in Španije, kjer se je kakovost življenja v zadnjih dvajsetih letih precej izboljšala.

Enotni trg brez meja in enotna valuta evro sta že ustvarila blagostanje, merljivo v milijardah, in več milijonov novih delovnih mest.

Poleg tega EU danes vlaga v delovna mesta prihodnosti s financiranjem raziskav in razvoja na področju visoke tehnologije. Voditelji EU so se obvezali, da bodo med leti 2001 in 2010 ta vlaganja povečali za več kot 50 %.**

**Rastline in narava**

Ljudje v Evropi imajo visoko razvito zavest o varovanju okolja. Zato si EU po vsem svetu prizadeva za ohranitev okolja in spodbujanje trajnostnega razvoja. Vodi izvajanje Kjotskega protokola o zmanjševanju emisij toplogrednih plinov, ki povzročajo globalno segrevanje in podnebne spremembe. Kot del svojega prizadevanja bo EU v letu 2005 predstavila inovativni "program trgovanja z emisijami", ki bo proizvajalcem omogočal nakup in prodajo omejenega števila dovoljenj za onesnaževanje.

Onesnaževanje se ne ustavi na mejah, zato si članice EU na več območjih skupno prizadevajo za zaščito okolja. Zato so evropske reke in plaže že čistejše, po naših cestah vozijo okolju prijaznejša vozila, glede odstranjevanja odpadkov pa veljajo strogi predpisi. Nevarnih odpadkov iz Evrope denimo danes ni več mogoče kot nekdaj izvažati v revne države.

EU si prizadeva organizirati promet, industrijo, kmetijstvo, energetiko in turizem tako, da se lahko razvijajo brez uničevanja naših naravnih virov – skratka, s „trajnostnim razvojem”, ki bo omogočal gospodarsko rast in skrbel za naše prebivalstvo v prihodnosti.

**Simboli**

[**Evropska zastava**](http://europa.eu.int/abc/symbols/emblem/index_sl.htm)
Krog z 12 zvezdami simbolizira enotnost, solidarnost in složnost narodov Evrope.

[**Evropska himna**](http://europa.eu.int/abc/symbols/anthem/index_sl.htm)
Melodija izvira iz Beethovnove Devete simfonije. Kot himna se uporablja brez besedila.
[**9. maj, dan Evrope**](http://europa.eu.int/abc/symbols/9-may/index_sl.htm)
Zamisel o Evropski uniji je prvič predstavil francoski zunanji minister Robert Schuman 9. maja 1950. Zato se 9. maj praznuje kot rojstni dan EU.

[**"Združena v raznolikosti"**](http://europa.eu.int/abc/symbols/motto/index_sl.htm)
Tako se glasi geslo EU.

**Zakoni in sodstvo**

**Vsi si želimo živeti varno, zaščiteni pred kriminalom in terorizmom. Zato se države EU skupno borijo proti mednarodnemu terorizmu in si prizadevajo preprečiti trgovanje z mamili in ljudmi. Sprejele so skupne zakone proti tovrstnemu kriminalu in potrebne ukrepe, ki zagotavljajo popolno sodelovanje med policijo, carino, uradi za priseljevanje in sodstvom.

Eden izmed konkretnih ukrepov je uvedba evropskega zapornega naloga, ki bo olajšal predajo osumljencev iz države, kjer so bili prijeti, v državo, ki je za njimi razpisala tiralico. Prav tako države EU usklajujejo svoje azilne politike in poostrujejo nadzor na zunanjih mejah EU.

Državljani Evropske unije lahko živijo v kateri koli državi EU, zato morajo imeti tudi v vseh državah enak dostop do pravnega varstva. Vsaka država članica mora zagotoviti enotno uporabo zakonodaje EU in izvršljivost sodnih odločb iz drugih držav. EU je že sprejela precej ukrepov, ki poenostavljajo reševanje čezmejnih pravnih težav glede zakonskih zvez, ločenega življenja, razvez, skrbništva nad otroki in drugih civilnih sporov.**

**Na splošno so v** [**proces odločanja**](http://europa.eu.int/institutions/decision-making/index_sl.htm) **EU, in zlasti v postopek postopek soodločanja, vpletene tri** [**glavne institucije**](http://europa.eu.int/institutions/decision-making/index_sl.htm#codecision) **, in sicer:**

* [**Evropski parlament**](http://europa.eu.int/institutions/parliament/index_sl.htm)**, ki zastopa državljane EU, ti pa ga neposredno volijo;**
* [**Svet Evropske unije**](http://europa.eu.int/institutions/council/index_sl.htm)**, ki zastopa posamične države članice;**
* [**Evropska komisija**](http://europa.eu.int/institutions/comm/index_sl.htm)**, ki se zavzema za interese Unije kot celote.**

**Ta "institucionalni trikotnik" oblikuje politike in zakone (direktive, uredbe in odločbe), ki se uporabljajo po vsej EU.**

**Načeloma je Komisija tista, ki predlaga nove zakone EU, Parlament in Svet pa jih sprejemata.**

**Obstajata še dve instituciji, ki igrata ključno vlogo:** [**Sodišče Evropskih skupnosti**](http://europa.eu.int/institutions/court/index_sl.htm) **ki podpira vladavino evropskega prava, in** [**Evropsko računsko sodišče**](http://europa.eu.int/institutions/court-auditors/index_sl.htm) **ki preverja financiranje dejavnosti Unije.**

**Te institucije so nastale v okviru pogodb, ki so osnova za vse, kar počne EU. Pravila in postopki, ki se jih morajo držati institucije EU, so določeni v pogodbah, o katerih so se dogovorili predsedniki držav članic in predsedniki vlad, njihovi parlamenti pa so jih ratificirali.**

**Poleg teh institucij deluje v okviru EU še vrsta drugih organov, ki imajo posebne vloge:**

### Evropski varuh človekovih pravic

[**Evropski varuh človekovih pravic**](http://www.euro-ombudsman.eu.int/glance/sl/default.htm) **varuje državljane in podjetja EU pred nepravilnostmi.**

### Evropski nadzornik za varstvo podatkov

[**ENVP**](http://europa.eu.int/institutions/edps/index_sl.htm) **zagotavlja, da institucije in organi EU pri obdelavi osebnih podatkov spoštujejo pravico ljudi do zasebnosti.**

### Finančni organi

* [**Evropska centralna banka**](http://europa.eu.int/institutions/ecb/index_sl.htm) **odgovarja za evropsko monetarno politiko;**
* [**Evropska investicijska banka**](http://europa.eu.int/institutions/eib/index_sl.htm) **financira investicijske projekte EU.**
	+ [**Evropski investicijski sklad**](http://europa.eu.int/institutions/eif/index_sl.htm) **zagotavlja pomoč malim in srednje velikim podjetjem (MSP) z garancijami in s tveganim kapitalom.**

### Svetovalni organi

* [**Ekonomsko-socialni odbor**](http://europa.eu.int/institutions/eesc/index_sl.htm) **zastopa civilno družbo ter delodajalce in delavce;**
* [**Odbor regij**](http://europa.eu.int/institutions/cor/index_sl.htm) **zastopa regionalne in lokalne organe.**

### Medinstitucionalni organi

* [**Urad za uradne objave Evropskih skupnosti**](http://europa.eu.int/institutions/ii_bodies/index_sl.htm) **objavlja, tiska in posreduje informacije o EU in njenih dejavnostih.**
* [**Urad za izbor osebja Evropskih skupnosti**](http://europa.eu.int/institutions/ii_bodies/index_sl.htm#epso) **zaposluje osebje za institucije in druge organe EU.**

### Decentralizirane agencije

* **16 specializiranih** [**agencij**](http://europa.eu.int/institutions/eca/index_sl.htm) **("agencije Skupnosti") se ukvarja s posebnimi strokovnimi, znanstvenimi ali upravljalnimi nalogami v okviru "domene Skupnosti" EU ("prvi steber" Evropske unije)**
* [**Evropski inštitut za varnostne študije**](http://europa.eu.int/institutions/cfsp/index_sl.htm) **in** [**Satelitski center Evropske unije**](http://europa.eu.int/institutions/cfsp/index_sl.htm) **se ukvarjata s posebnimi nalogami v zvezi s Skupno zunanjo in varnostno politiko ("drugi steber" Evropske unije)**
* [**Europol**](http://europa.eu.int/institutions/jha/index_sl.htm) in [**Eurojust**](http://europa.eu.int/institutions/jha/index_sl.htm) pomagata usklajevati policijsko in pravosodno sodelovanje v kazenskih zadevah ("tretji steber" Evropske unije)

#### Primarna zakonodaja

**Primarno zakonodajo predstavljajo vse ustanovne pogodbe in njihove dopolnitve ter pristopne pogodbe.**

**Pogodba o ustanovitvi Evropske skupnosti za premog in jeklo je bila podpisana leta 1951 v Parizu, veljala pa je od julija 1952 do julija 2002, saj je bila njena veljavnost časovno omejena na 50 let. Vsebina pogodbe je postala sestavni del evropskega pravnega reda.**

**Rimski pogodbi, to sta Pogodba o ustanovitvi Evropske gospodarske skupnosti (EGS) in Pogodba o ustanovitvi Evropske skupnosti za atomsko energijo (EURATOM), sta bili podpisani leta 1957 v Rimu in veljata od 1. januarja 1958. Pogodba o ustanovitvi Evropske gospodarske skupnosti, ki se od Maastrichtske pogodbe naprej imenuje le Evropska skupnost, stremi k nadaljnjemu gospodarskemu sodelovanju med državami članicami s ciljem vzpostavitve skupnega trga.**

**Enotni evropski akt, ki je bil podpisan leta 1986 v Luksemburgu in Haagu in je začel veljati 1. julija 1987, predstavlja zavezo k uresničevanju enotnega in notranjega trga, torej prostora, v katerem je zagotovljeno prosto gibanje oseb, blaga, storitev in kapitala.**

**Pogodba o Evropski uniji (PEU) je bila podpisana 7. februarja 1992 v Maastrichtu in velja od 1. novembra 1993. Z Maastrichtsko pogodbo se je Evropska gospodarska skupnost preimenovala v Evropsko skupnost. Pogodba je razširila sodelovanje na področje ekonomske in monetarne unije (kasnejša uvedba evra) ter uvedla nove oblike sodelovanja med vladami držav članic, zlasti na področju obrambe ter pravosodja in notranjih zadev. Od PEU naprej govorimo o strukturi treh stebrov, kjer prvi steber predstavljajo vse tri skupnosti oziroma od julija 2002 dalje le dve (Evropska skupnost in EURATOM), v drugi steber sodi skupna zunanja in varnostna politika, v tretji steber pa spada sodelovanje na področju pravosodja in notranjih zadev.**

**Amsterdamska pogodba je bila podpisana leta 1997 in velja od 1. maja 1999. Pogodba poudarja gospodarsko sodelovanje, spoštovanje človekovih pravic, spodbuja socialno zaščito. Z Amsterdamsko pogodbo je bila ustanovljena tudi funkcija visokega predstavnika za skupno zunanjo in varnostno politiko. Pogodba je delno spremenila vsebino stebrov, saj je večina zadev, razen policijskega sodelovanja in sodelovanja v kazenskih zadevah, prešla iz tretjega v prvi steber.**

**Pogodba iz Nice je bila podpisana leta 2001 in velja od 1. februarja 2003. Zaradi priprav na širitev Evropske unije je Niška pogodba uvedla določene institucionalne spremembe, ki naj bi omogočile učinkovito delovanje institucij tudi v razširjeni Evropski uniji. Pogodba iz Nice med drugim omejuje število poslanskih mest v Evropskem parlamentu in spreminja število komisarjev v Evropski komisiji, v kateri naj bi vsaka država imela po enega komisarja. Na mnogih področjih delovanja Evropske unije je bilo odločanje s soglasjem nadomeščeno z odločanjem s kvalificirano večino.**

**Zadnja pristopna pogodba, katere podpisnica je tudi naša država, je bila podpisana 16. aprila 2003 v Atenah in je začela veljati 1. maja 2004. Pristopna pogodba je enotna za vseh deset držav pristopnic. Priložen ji je Akt o pristopu, v katerem so za vsako novo državo članico posebej opredeljeni rezultati pogajanj, ter Sklepna listina.**

#### Sekundarna zakonodaja

**Sekundarno zakonodajo sestavljajo splošni in individualni pravni akti, ki jih sprejemajo organi Evropske unije na podlagi določb primarnega prava.**

**Uredbe so splošni pravni akti, ki države članice zavezujejo in se v njih neposredno uporabljajo, zato državam ni potrebno prenesti vsebine uredb v domačo zakonodajo.**

**Direktive nalagajo državam članicam cilje, ki jih morajo te v določenem roku uresničiti, pri čemer pa države lahko same določijo najprimernejši način za dosego teh ciljev.**

**Odločbe so individualni pravni akti, ki so naslovljeni na posamezne subjekte (državo članico, pravno ali fizično osebo), za katere so v celoti zavezujoči.**

**Priporočila so nezavezujoči pravni akti, ki predlagajo smernice ravnanja.**

**Mnenja so nezavezujoči akti, ki podajajo oceno trenutnega stanja.**

**Resolucije so nezavezujoči pravni akti, ki jih sprejemata Svet Evropske unije in Evropski parlament ter v njih izražata politične smernice glede ukrepanja na določenem področju.**

**Evropska zakonodaja je objavljena v Uradnem listu Evropske unije, ki izhaja vsak delovni dan v vseh jezikih držav članic. V njem so objavljene tudi druge informacije in objave ter povabila k javnim naročilom.**